A. Belousovová, podpredsedníčka NR SR: (2007-10-16):
Pán spravodajca, chcete zaujať k rozprave stanovisko? Nie. Ďakujem. Prerušujem rokovanie o tomto bode programu. Ďalším bodom programu je prvé čítanie o vládnom návrhu zákona o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov . Vládny návrh zákona ste dostali ako tlač 439, návrh na jeho pridelenie na prerokovanie výborom máte v rozhodnutí č. 436. Prosím pána ministra zdravotníctva Slovenskej republiky Ivana Valentoviča, aby v zastúpení ministra kultúry vládny návrh zákona uviedol. Nech sa páči, pán minister, máte slovo. I. Valentovič, minister zdravotníctva SR: Ďakujem. Vážená pani predsedajúca, vážené panie poslankyne, vážení páni poslanci, návrh zákona o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov sa predkladá na základe Rámcového plánu legislatívnych úloh vlády Slovenskej republiky na 4. volebné obdobie. Nová právna úprava ustanovuje pravidlá financovania verejnoprávnych vysielateľov vychádzajúce zo základných princípov zabezpečenia nezávislosti verejnoprávneho vysielania. Cieľom navrhovanej právnej úpravy je zabezpečiť primeraný zdroj verejných financií mechanizmom výberu ustanovenej úhrady za služby verejnosti poskytované Slovenskou televíziou a Slovenským rozhlasom, ktorý je ekonomicky nenáročný vo vzťahu k finančnému zaťaženiu obyvateľstva. Primárnym princípom navrhovanej úpravy je solidárnosť medzi platiteľmi, ako aj medzi verejnoprávnymi vysielateľmi. Navrhovanou právnou úpravou sa predkladateľ snaží zastaviť negatívny trend, keď obchádzanie súčasne platného zákona o koncesionárskych poplatkoch vytvára tlak na zvyšovanie poplatkov pre tých, ktorí zákon dodržiavajú. Návrh zabezpečí reálny výber úhrady za služby verejnosti, a tým spravodlivé podieľanie sa obyvateľstva na financovaní verejnoprávnych médií, ktoré plnia nezastupiteľnú úlohu v duálnom mediálnom systéme vysielania Slovenskej republiky nevyhnutnom pre realizáciu ústavných práv občanov. Návrh zákona zachováva oslobodenie od úhrady pre domácnosti s ťažko zdravotne postihnutou osobou. Zároveň ponecháva polovičnú sadzbu úhrady pre poberateľov dôchodku a zakladá ju aj pre domácnosti v hmotnej núdzi. Prekladaný návrh zákona je v súlade s Ústavou Slovenskej republiky a inými zákonmi. V uvedenej problematike nie je Slovenská republiky viazaná medzinárodnými zmluvami. Predkladaný návrh zákona nebude mať dopad na verejné financie. Navrhovaná právna úprava bude mať vplyv na obyvateľov vo všeobecnosti, nakoľko návrh predpokladá, že platiteľom úhrady bude väčší počet subjektov ako podľa doterajšej právnej úpravy, z čoho vyplýva predpokladaný vyšší výber úhrady od platiteľov fyzických osôb. Návrh nebude mať negatívny vplyv na jednotlivých obyvateľov, ktorí platili koncesionárske poplatky podľa doterajšej právnej úpravy, nakoľko ustanovuje, že platiteľ fyzická osoba, ktorý je koncovým odberateľom elektriny vo viacerých odberných miestach, platí úhradu za služby verejnosti len za jedno odberné miesto. Navrhovaná právna úprava zachováva súčasnú úroveň úhrady pre fyzické osoby vo výške 140 korún. Navrhovaná právna úprava bude mať vplyv na hospodárenie podnikateľskej sféry a iných právnických osôb vo všeobecnosti. Navrhovaný systém transparentnejšie a rovnomernejšie zaťaží podnikateľské subjekty, nakoľko podľa predloženého návrhu bude platiteľom úhrady väčší počet subjektov ako doteraz. Vzniká nová skupina platiteľov, z čoho vyplýva predpokladaný vyšší výber úhrady od platiteľov zamestnávateľov. Predkladaný návrh nepredpokladá zvýšené náklady tých zamestnávateľov, ktorí doteraz platili koncesionárske poplatky. Ďakujem.